এই যন্ত্ৰ ঘৰৰ দুৱাৰ খিৰিকীত লগাই চোৰ-ডকাইতৰপৰা ঘৰৰ মূল্যৱান সামগ্ৰী যতনে ৰাখিব পৰা যাব ।ই চকীদাৰৰ দৰে কাম কৰে । ৪.৫ ভল্ট ডিচি (অৰ্থাৎ তিনিটা পেঞ্চিল বেটাৰী, নাইবা ৪.৫ ভল্ট এডাপ্তৰ লগাই এচি কাৰেন্টতো চলাব পৰা যাব ) ৰ সহায়ত কাৰ্যক্ষম হোৱা এই যন্ত্ৰৰ আকৃতি তেনেই সৰু । চিত্ৰত দেকুৱাৰ দৰে A আৰু B বিন্দু দুটা এডাল পৰিবাহী ৱাৰেৰে সংযোগী হৈ থাকে । যেতিয়াই এই ৱাৰডাল এৰাই যায় , অৰ্থাৎ যেতিয়া চোৰে দৰ্জা বা খিৰিকী খোলোতে এই ৱাৰডাল এৰাই যাব, তেতিয়াই যন্ত্ৰটো সক্ৰিয় হৈ উঠিব আৰু চাইৰেণ বজাৰ দৰে শব্দ কৰিব । এই শব্দ শুনিলে ঘৰৰ মানুহ সাৰ পাব আৰু চোৰ পলাবলৈ বাধ্য হ'ব ।
A আৰু B কানেক্ট হৈ থকা সময়ত বৰ্তনীত থকা ৰেজিষ্টাৰ (R)ৰ মাজেৰে অতি কম পৰিমাণৰ (মাইক্ৰ এম্পিয়াৰ হিচাপত) বিদ্যুৎ পৰিবাহিত হয় । ট্ৰেনজিষ্টৰ T1, NPN-ধৰণৰ হোৱাত ই কাৰ্যক্ষম হ'বলৈ 'বেচ'ত পজিটিভ ভল্টেজৰ প্ৰয়োজন হয় । কিন্তু A আৰু B কানেক্টেড হৈ থকাৰ ফলত বে'চ নিগেটিভ হৈ থাকিব । ফলত T1 টো নিস্ক্ৰীয় হৈ থাকে । কিন্তু A-B ৰ মাজত কানেকচন নাইকীয়া হৈ গ'লেই ইয়াৰ বেচত পজিটিভ ভল্টেজ আহি যায় ।ফলত ই সক্ৰীয় হৈ এমিটাৰলৈ বিদ্যুৎ প্ৰৱাহিত হ'বলৈ ধৰে আৰু ৰেজিষ্টাৰ R2ৰ দুই মূৰে ভল্টেজ যোগান সমানে হয় । এই ভল্টেজৰ সহায়ত T2 আৰু T3 ও সক্ৰীয় হৈ পৰে । ইয়াত ত্ৰেনজিষ্টৰ T2 আৰু T3 তেতিয়া অচ্চিলেটৰ হিচাপে ব্যৱহৃত হৈ উচ্চ কম্পনাংকৰ সৃষ্টি হয় । এই কম্পনাংককেই যেতিয়া লাউডস্পীকাৰৰ মাজেৰে পাৰ কৰি দিয়া হয়, তেতিয়া খুব উচ্চ স্বৰত চাইৰেণৰ দৰে শব্দৰ সৃষ্টি হয় । অপ্ৰয়োজনীয় সময়ত চাৰ্কিটটো নিস্ক্ৰীয় কৰি ৰাখিবলৈ S1 চুইচ্চ ব্যৱহাৰ কৰা হৈছে ।
